2002/238/EY: EU—Latvia-assosiaationeuvoston päätös N:o 1/2002, tehty 12 päivänä helmikuuta 2002, yleisistä ehdoista, jotka koskevat Latvian tasavallan osallistumista yhteisön ohjelmiin



Virallinen lehti nro L 082 , 26/03/2002 s. 0006 - 0007



EU-Latvia-assosiaationeuvoston päätös N:o 1/2002, tehty 12 päivänä helmikuuta 2002, yleisistä ehdoista, jotka koskevat Latvian tasavallan osallistumista yhteisön ohjelmiin (2002/238/EY) ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Latvian tasavallan välisestä assosioinnista tehdyn Eurooppa-sopimuksen(1), ja erityisesti sen 109 artiklan, sekä katsoo seuraavaa: (1) Eurooppa-sopimuksen 109 artiklan ja liitteen XVIII mukaisesti Latvia voi osallistua yhteisön puiteohjelmiin, erityisohjelmiin, hankkeisiin ja muihin toimiin monilla eri aloilla. Siinä määrätään myös muiden yhteisön alojen mukaan ottamisesta. (2) Mainitun 109 artiklan mukaisesti assosiaationeuvoston olisi päätettävä Latvian kyseisiin toimiin osallistumisen ehdoista. (3) Erityiset osallistumisedellytykset, mukaan lukien rahoitusosuudet, olisi määriteltävä kullekin yhteisön ohjelmalle Euroopan yhteisöjen komission ja Latvian toimivaltaisten viranomaisten kesken, ON PÄÄTTÄNYT SEURAAVAA: 1 artikla Latvia voi osallistua kaikkiin sellaisiin yhteisön ohjelmiin, jotka ovat avoinna Keski- ja Itä-Euroopan ehdokasmaille näiden ohjelmien hyväksymisen yhteydessä annettujen säännösten mukaisesti. 2 artikla Latvian on maksettava Euroopan unionin yleiseen talousarvioon rahoitusosuus, joka vastaa sen osallistumista kuhunkin ohjelmaan. 3 artikla Latvian edustajat voivat osallistua tarkkailijoina sitä koskevien asioiden käsittelyyn hallintokomiteoissa, jotka huolehtivat sellaisten ohjelmien seurannasta, joiden rahoitukseen Latvia osallistuu. 4 artikla Latvian osallistujien esittämiin hankkeisiin ja aloitteisiin sovelletaan mahdollisimman laajasti asianomaisia ohjelmia koskevia samoja edellytyksiä, sääntöjä ja menettelyjä kuin jäsenvaltioihin. 5 artikla Komissio ja Latvian toimivaltaiset viranomaiset määrittelevät erityiset ehdot, rahoitusosuus mukaan luettuna, jotka koskevat Latvian osallistumista kuhunkin yksittäiseen ohjelmaan. Jos Latvia hakee yhteisön ulkoista apua taloudellisen tuen myöntämisestä tietyille Keski- ja Itä-Euroopan maille 18 päivänä joulukuuta 1989 annetun neuvoston asetuksen (ETY) N:o 3906/89(2) mukaisesti, tällaiset erityisehdot voidaan määritellä rahoituspöytäkirjassa. 6 artikla Tämä päätös on voimassa määräämättömän ajan. Kumpi tahansa osapuoli voi sanoa sen irti ilmoittamalla asiasta kirjallisesti kuusi kuukautta etukäteen. 7 artikla Viimeistään kolmen vuoden kuluttua tämän päätöksen voimaantulopäivästä ja sen jälkeen joka kolmas vuosi assosiaationeuvosto voi tarkastella tämän päätöksen täytäntöönpanoa sen perusteella, miten Latvia on tosiasiallisesti osallistunut yhteen tai useampaan yhteisön ohjelmaan. 8 artikla Tämä päätös tulee voimaan sitä kuukautta seuraavan kuukauden ensimmäisenä päivänä, jona assosiaationeuvosto on tehnyt sen. Tehty Brysselissä 12 päivänä helmikuuta 2002. Assosiaationeuvoston puolesta Puheenjohtaja I. Berzins (1) EYVL L 26, 2.2.1998, s. 3. (2) EYVL L 375, 23.12.1989, s. 11, asetus sellaisena kuin se on viimeksi muutettuna asetuksella (EY) N:o 2666/2000 (EYVL L 306, 7.12.2000, s. 1).